Staking dreig by inkomstediensArgieffoto Die meerderheidsvakbond by die Suid-Afrikaanse Inkomstediens (SAID) het Vrydag gesê sy lede gaan volgende week begin staak indien nie aan hul eise om salarisverhogings voldoen word nie. Die Vereniging van Staatsamptenare (PSA) het in ŉ verklaring gesê hy het ’n kennisgewing aan die SAID gestuur om die inkomstediens in kennis te stel dat sy lede Donderdag sal begin staak nadat ŉ ooreenkoms nie gedurende loononderhandelinge bereik kon word nie. Die PSA, wat byna die helfte van die werksmag by die inkomstediens verteenwoordig, eis ’n salarisverhoging van 11,4% vir sy lede asook ’n enkeltermynooreenkoms en salarisvordering. Volgens Ivan Fredericks, algemene bestuurder van die PSA, kom dié staking te midde van langdurige loononderhandelinge tussen die partye wat ongelukkig nie opgelos kon word nie, ondanks die Kommissie vir Versoening, Bemiddeling en Arbitrasie (KVBA) se betrokkenheid. “Die onderhandelings het in November verlede jaar begin en die partye kon nie ’n ooreenkoms oor die afgelope vier maande bereik nie. Die PSA het ’n interne geskil verklaar om die saak op te los, maar sonder sukses. As gevolg hiervan het die PSA geen ander keuse gehad as om ’n dispuut aan die KVBA te verklaar nie.”